
OSNUTEK ZAKONODAJNE RESOLUCIJE EVROPSKEGA PARLAMENTA
o osnutku sklepa Sveta o sklenitvi, v imenu Unije, Protokola o izvajanju Sporazuma o partnerstvu o trajnostnem ribištvu med Evropsko unijo in vlado Cookovih otokov (2025–2032)
(13158/2025 – C10‑0346/2025 – 2025/0287(NLE))
(Odobritev)
Evropski parlament,
–	ob upoštevanju osnutka sklepa Sveta (13158/2025),
–	ob upoštevanju osnutka protokola o izvajanju Sporazuma o partnerstvu o trajnostnem ribištvu med Evropsko unijo in Vlado Cookovih otokov (2025–2032) (13165/2025),
–	ob upoštevanju zahteve za odobritev, ki jo je Svet podal v skladu s členom 43(2) in členom 218(6), drugi pododstavek, točka (a)(v), ter členom 218(7) Pogodbe o delovanju Evropske unije (C10‑0346/2025),
–	ob upoštevanju proračunske ocene Odbora za proračun,
–	ob upoštevanju člena 107(1) in (4) ter člena 117(7) Poslovnika,
–	ob upoštevanju mnenja Odbora za razvoj,
–	ob upoštevanju priporočila Odbora za ribištvo (A10‑0000/2026),
1.	odobri sklenitev sporazuma;
2.	naroči svoji predsednici, naj stališče Parlamenta posreduje Svetu in Komisiji ter vladam in parlamentom držav članic in Cookovih otokov.


[bookmark: _Toc223075247]OBRAZLOŽITEV
Ta novi protokol je bil izpogajan, da bi izvajali sporazum o partnerstvu o trajnostnem ribištvu med Unijo in Cookovimi otoki, ki velja od 10. maja 2017. Protokol zajema sedemletno obdobje in je namenjen posodobitvi okvira sodelovanja med Unijo in Cookovimi otoki glede na prednostne naloge skupne ribiške politike (SRP) in Cookovih otokov. S tem protokolom o izvajanju se bo tudi poglobilo strateško partnerstvo Unije in Cookovih otokov ter spodbujala trajnostna ribiška politika in odgovorno izkoriščanje ribolovnih virov v vodah Cookovih otokov. 

Poročevalka poudarja, da protokol pomembno prispeva k upravljanju trajnostnega ribištva, zato mora njegovo izvajanje temeljiti na najboljšem razpoložljivem znanstvenem mnenju, znanstveno sodelovanje pa bo pomemben del nadaljnjega partnerstva s Cookovimi otoki. 

Poročevalka meni tudi, da mora biti naš odnos s Cookovimi otoki na področju ribištva usklajen z drugimi področji, na katerih sodelujeta Unija in Cookovi otoki. Osredotočiti se je treba na zagotavljanje sinergij pri vseh vidikih našega partnerstva s Cookovimi otoki, kar vključuje tudi druga strateška vprašanja, kot so okoljska trajnostnost, odpornost proti podnebnim spremembam in širše gospodarsko sodelovanje.

Protokol bo zagotovil ribolovne možnosti za štiri plovila za ribolov tuna z zaporno plavarico za 40 ribolovnih dni na leto na ribolovnem območju Cookovih otokov. Protokol in dostop do teh ribolovnih možnosti v ribolovni coni Cookovih otokov sta pomembna za plovila EU, ki delujejo na tem območju. V primerjavi s prejšnjim protokolom se je zmanjšalo število ribolovnih dni, da bi se bolje ujemalo s stopnjo izkoriščenosti na podlagi prejšnjega protokola. S protokolom se bo Cookovim otokom zagotovil letni finančni prispevek v višini 460 000 EUR, od tega 165 000 EUR za dostop do ribolovnih virov in 295 000 EUR za podpiranje razvoja sektorske ribiške politike Cookovih otokov. 

Poročevalka Parlamentu predlaga, naj novi protokol odobri. Pomemben je namreč tako za ribiška plovila EU, ki delujejo na območju, kot za poglobitev strateškega partnerstva med Unijo in Cookovimi otoki. Geopolitične razmere na tem območju so pomemben razlog, da Unija ohranja tesna partnerstva s tamkajšnjimi partnerskimi državami, pa tudi tesnejše sodelovanje in boljše upravljanje oceanov v zahodnem in srednjem Pacifiku, zlasti prek dela regionalnih organizacij za upravljanje ribištva, kot je Komisija za ribištvo zahodnega in srednjega Pacifika (WCPFC). 

Poročevalka je zaskrbljena zlasti zaradi dejavnosti in večjega vpliva Kitajske v regiji ter meni, da si mora Unija vztrajno prizadevati, da ohrani svoja partnerstva v regiji, in proučiti možna nova partnerstva, da bi povečala svoj vpliv in prispevala k močnejši strukturi upravljanja oceanov, ki temelji na pravilih.

Poročevalka poudarja, da bo sektorska podpora na podlagi novega protokola prispevala k izvajanju ribiške politike Cookovih otokov ter k razvoju nacionalnega sektorja in ribiškega gospodarstva v državi, saj bo spodbujala rast, povezano z gospodarskimi dejavnostmi na področju ribištva, vključno s povezano infrastrukturo, ter zagotavljala dostojne delovne pogoje. Podpora bo prispevala tudi h globalnemu načrtu za ribištvo te države, spremljanju nezakonitega ribolova in boju proti njemu ter podpirala njen sektor malega ribolova.

Poročevalka želi poudariti tudi, da morata Komisija in Svet pri izvajanju in morebitnem podaljšanju sporazuma ali protokola spoštovati pravice in pristojnosti Evropskega parlamenta. Tako je pomembno, da je Parlament v vsaki fazi v celoti in nemudoma obveščen o postopkih, povezanih s protokolom in sporazumom.

<FootprintIntro>Poročevalka kot izključno pristojna izjavlja, da v svoje poročilo ni vključila prispevkov zastopnikov interesov, ki spadajo na področje uporabe Medinstitucionalnega sporazuma o obveznem registru za preglednost[footnoteRef:1], ali zastopnikov javnih organov tretjih držav, vključno z njihovimi diplomatskimi predstavništvi in veleposlaništvi, ki bi jih bilo treba navesti v tej prilogi na podlagi člena 8 Priloge I Poslovnika.</FootprintIntro> [1:  Medinstitucionalni sporazum z dne 20. maja 2021 med Evropskim parlamentom, Svetom Evropske unije in Evropsko komisijo o obveznem registru za preglednost (UL L 207, 11.6.2021, str. 1, ELI: http://data.europa.eu/eli/agree_interinstit/2021/611/oj)] 

